Φρειδερίκος Δ΄ της Δανίας

Ο Φρειδερίκος Δ΄ (δανικά: Frederik 4.) ήταν ο Βασιλιάς της Δανίας και της Νορβηγίας από το 1699 μέχρι το θάνατό του το 1730. Ήταν ο γιος του Βασιλιά Χριστιανού Ε΄ και της Βασίλισσας Καρλόττας-Αμαλίας, κόρης του Γουλιέλμου ΣΤ΄ λαντγκράβου της Έσσης-Κάσσελ.

Πρώιμα χρόνια

Ως διάδοχος του θρόνου, ο Φρειδερίκος διεύρυνε την εκπαίδευσή του ταξιδεύοντας στην Ευρώπη. Είχε μάλιστα εντυπωσιαστεί από την αρχιτεκτονική στην Ιταλία και, επιστρέφοντας στη Δανία, ζήτησε από τον πατέρα του να χτίσει ένα θερινό ανάκτορο, τα μετέπειτα Ανάκτορο Φρέντερικσμπεργκ. Το κτίριο ολοκληρώθηκε το 1703.

Ο Φρειδερίκος είχε την επιλογή να διαλέξει τη μέλλουσα σύζυγό του, μέσα από μια σειρά από προτεσταντικές πριγκίπισσες. Το 1695 επισκέφθηκε την αυλή του Γουσταύου-Αδόλφου δούκα του Μεκλεμβούργου-Γκύστρο. Όμως η επίσκεψή του εκεί διεκόπη από την είδηση, ότι ο αδελφός του είχε αρρωστήσει. Ο Φρειδερίκος αργότερα επέστρεψε στο Γκύστρο, όπου αναγκάστηκε να επιλέξει την μεγαλύτερη από τις άγαμες πριγκίπισσες. Στις 5 Δεκεμβρίου 1695 παντρεύτηκε την Λουίζα του Μεκλεμβούργου-Γκύστρο στο Κάστρο της Κοπεγχάγης.

Βασιλεία

Εσωτερική πολιτική
Η πιο σημαντικό εγχώρια μεταρρύθμιση του Φρειδερίκου Δ΄ ήταν η κατάργηση του θεσμού των δουλοπαροίκων της Ζηλανδίας το 1702. Οι προσπάθειές του έπεσαν σε μεγάλο βαθμό στο κενό, καθώς ο διάδοχός του θα επαναφέρει το εν λόγω σύστημα το 1733.

Κατά τη διάρκεια της βασιλείας του Φρειδερίκου, η Κοπεγχάγη αρχικά χτυπήθηκε από βουβωνική πανώλη το 1711 και έπειτα από μία μεγάλη πυρκαγιά τον Οκτώβριο του 1728. Αυτή η πυρκαγιά κατέστρεψε το μεγαλύτερο μέρος της πόλης. Παρά το γεγονός ότι ο Φρειδερίκος Δ΄ είχε πεισθεί από τον αστρονόμο Όλε Ρέμερ να εισαγάγει στη Δανία και τη Νορβηγία το Γρηγοριανό ημερολόγιο, οι παρατηρήσεις και οι υπολογισμοί του αστρονόμου χάθηκαν στην φωτιά.

Αξιοσημείωτο είναι το γεγονός ότι πραγματοποιούσε εβδομαδιαίες ακροάσεις, στις οποίες ο καθένας μπορούσε να παραστεί και να παραδώσει επιστολές με παράπονα ή σχέδια. Προώθησε, επίσης, τον αποικισμό της Γροιλανδίας, την παιδεία με την ίδρυση 240 σχολείων και την υγεία με τη δημιουργία νοσοκομείων.

Εξωτερική πολιτική

Κατά το μεγαλύτερο μέρος της βασιλείας του Φρειδερίκου Δ΄, η Δανία συμμετείχε στο Μεγάλο Βόρειο Πόλεμο (1700-1721) εναντίον της Σουηδίας. Παρά το γεγονός ότι η Δανία βρέθηκε από την πλευρά των νικητών, απέτυχε να ανακαταλάβει τις χαμένες κτήσεις της στη νότια Σουηδία. Όμως, το πιο σημαντικό αποτέλεσμα του πολέμου ήταν η εκ νέου επιβολή της δανικής κυριαρχίας στο Σλέσβιχ-Χόλσταϊν.

Ένα μεγάλο μέρος της ζωής του Φρειδερίκου δαπανήθηκε σε συγκρούσεις με συγγενείς του. Μεταξύ των ετών 1703 και 1711 έστειλε στρατιωτικές μονάδες στην Ουγγαρία, προκειμένου να βοηθήσει την Αυστρία στην κατάπνιξη της εξέγερσης του Φραγκίσκου Β΄ Ράκοτσι.

Οικογένεια
Παντρεύτηκε πρώτα το 1695 τη Λουίζα (1667-1721), κόρη του Γουσταύου-Αδόλφου δούκα του Μεκλεμβούργου-Γκύστρο και είχε τέκνα:
 Χριστιανός Δ΄ 1699-1746, βασιλιάς της Δανίας.
 Καρλόττα-Αμαλία 1706-1782.
 Χριστιανός 1697-1698, Φρειδερίκος-Κάρολος 1701-1702, Γεώργιος 1703-1704, απεβίωσαν ενός έτους.

Χωρίς να χωρίσει την πρώτη, το 1703 νυμφεύτηκε τη δεύτερη σύζυγό του Ελισάβετ Ελένη φον Φίερεγκ (1679-1704), κόρη του Αδάμ-Όθωνα υπουργού τη Πρωσίας και είχε τέκνο:
 Φρειδερίκος Γκύλντενλεβε 1704-1705, απεβίωσε μικρός.

Το 1704 απεβίωσε η Ελισάβετ-Ελένη και το 1712 έκανε μυστικά τρίτο γάμο με την Άννα Σοφία Ρέβεντλοβ (1693-1743), κόρη του μεγάλου καγκελαρίου του Κόνραντ φον Ρέβεντλοβ. Είχε τέκνα:
 Χριστιανή-Αμαλία 1723-1724, Φρειδερίκος-Χριστιανός 1726-1727, Κάρολος 1728-1729, απεβίωσαν μικρά.

Το 1721 απεβίωσε η Λουίζα, το 1730 ο Φρειδερίκος Δ΄ και το 1743 η Άννα-Σοφία.

Πρόγονοι

Παραπομπές

|-

Βασιλείς της Δανίας
Βασιλείς της Νορβηγίας
Οίκος του Όλντενμπουργκ
Δούκες του Σλέσβιχ
Δούκες του Χόλσταϊν
Προτεστάντες μονάρχες
Κόμητες του Όλντενμπουργκ